钦定古今图书集成/理学汇编/学行典/第078卷 > 明敖英慎言集训 > 《言贵诚实》
## 钦定古今图书集成/理学汇编/学行典/第078卷 > 明敖英慎言集训 > 《言贵诚实》

程子曰：“修其言辞，正为立己之诚意，　诚有馀而言
不足，则于人有益，而在我者无自辱矣。　诚意交通，
则言出而人信矣。”

朱子曰：“人不诚处，多在言语上。　言语丁一确二”，一
字是一字，一句是一句，便是立诚。若还脱空乱语，诚
如何立？　修辞见于事者，无一言之不实也。　人多
将言语做没紧要，容易说出来。若一一要实，这工夫
自是大。　胡文定公之文，字字皆实，但奏议每件引
《春秋》，亦有无其事而迁就之者。

陈氏曰：“言欲当其实而已。”

马季机曰：青苗之法，只是东坡兄弟议论得实。
鲁宗道易服饮仁和肆，真宗急召之。使者入门，移时
行自仁和肆归。中使先入曰：“与公约。”曰：“上怪公来迟，
当以何事对？”公曰：“但以实告。”曰：“然则当得罪。”公曰：“饮
酒常情，欺君大罪。”使者如公对。真宗问何故私入酒
家？公曰：“臣贫无器皿，酒肆具备，适有亲客，遂邀之饮。”
真宗益嘉其诚实。

刘元城曰：“‘汉大臣说人长短，各以其实，如匡衡谓朱
云好勇，数犯法亡命，受《易》颇有师道’是也。攻金陵者
谓其为林甫、卢杞、王莽，故人主不信。”

薛文清公曰：“千言万语只在实，　句句著实不脱空，
方是《谨言》。”

《英》曰：“知言之贵诚实，则戏言、妄言、巧言、谗言、轻诺之言，其病可药矣。”